Vaasan urheilu

Tämä artikkeli käsittelee urheilua Vaasan kaupungissa. Olympialaisurheilijoiden määrällä mitattuna Pohjanmaan merkittävimpiä urheiluseuroja ovat Vaasan Vasama (6 olympiaedustajaa), Vasa IS (5 olympiaedustajaa), Vasa IFK (4 olympiaedustajaa) sekä Vaasan Uimaseura (3 olympiaedustajaa).
Historia.
Vaasa on Pohjanmaan liikuntakulttuurin vanhin ja monipuolisin keskus. Järjestötoiminnan perusta oli laskettu jo 1880-luvulla ja laajennettu seuraavan vuosikymmenen lopulla. Maakunnan nuoriso viehättyi verraten varhain uudenaikaiseen liikuntaan, erityisesti kansanomaiseen voimailuun.
Vaasassa suunniteltiin vuonna 1904 erityistä liikuntakulttuurin keskuselintä. Vuonna 1906 perustettiin Vaasan yleinen urheilukomitea ja seuraavana vuonna syntyi pankinjohtaja K. H. Majantien johtama Vaasan Vasama. SVUL:n Vaasan piiri perustettiin vuonna 1909.
Yleisurheilu.
Vaasan merkittävin yleisurheiluseura on Vasa IS, joka luokitellaan yleisurheilun Superliigaan. Vasa IS:llä oli vuonna 2024 yhteensä 268 luokkaurheilijaa. Vasa IS:n ohella menestynyt yleisurheiluseura on Vaasan Vasama. Vasama on sijoittunut Kalevan maljan kilpailussa 11 kertaa kymmenen parhaan joukkoon.
Yleisurheilun SM-kilpailut eli Kalevan kisat on järjestetty Vaasassa viisi kertaa vuosina 1948, 1986, 2004, 2013 sekä 2024.
Palloilulajit.
Jalkapallo.
Vaasan menestynein jalkapalloseura on Vaasan Palloseura, joka on pelannut pääsarjatasolla SM-sarjassa ja Veikkausliigassa yhteensä 60 kauden ajan. VPS on saavuttanut kaksi Suomen mestaruutta (1945 ja 1948). VPS:n lisäksi menestynyt vaasalainen jalkapalloseura on Vasa IFK, joka on pelannut 21 kautta pääsarjassa ja saavuttanut kolme Suomen mestaruutta. Lisäksi pääsarjassa on pelannut Vaasan Pallo-Veikot yhden kauden ajan.
Toiseksi korkeimmalla sarjatasolla pelanneita vaasalaisseuroja ovat FC Sport (6 kautta) sekä BK-IFK ja Vaasan Kiisto (1 kausi). Useamman kauden kolmanneksi korkeimmalla sarjatasolla ovat pelanneet Arbitrage Bollklubb-48 (4 kautta) sekä VPS Juniorit (2 kautta).
Pesäpallo.
Nykyisin Vaasan keskeisin pesäpalloseura on Mailattaret, joka on pelannut naisten Superpesiksessä vuodesta 2022 lähtien. Historiallisesti Vaasan menestyneimmät pesäpalloseurat ovat Vaasan Maila ja Vähänkyrön Viesti.
Vaasan Maila on pelannut Suomen korkeimmalla sarjatasolla SM-sarjassa ja Superpesiksessä yhteensä 12 kauden ajan ja naisten pääsarjassa viiden kauden ajan. Vähänkyrön Viesti on puolestaan pelannut miesten pääsarjassa yhden kauden ja naisten pääsarjassa kahdeksan kauden ajan. Vaasan Maila on saavuttanut kaksi naisten SM-pronssia ja Vähänkyrön Viesti yhden naisten SM-pronssin. Lisäksi Vaasan Vasama on pelannut kaksi kautta miesten SM-sarjassa.
Pesäpallon arvo-ottelu, Itä-Länsi, on pelattu Vaasassa vuonna 1988.
Lentopallo.
Vaasan menestynein lentopalloseura on Vaasan Kiisto, joka on pelannut miesten pääsarjassa neljän kauden ajan.
Amerikkalainen jalkapallo.
Amerikkalaisessa jalkapallossa Vaasan menestynein seura on Wasa Royals, joka on pelannut korkeimmalla sarjatasolla Vaahteraliigassa 12 kauden ajan. Wasa Royals on saavuttanut SM-hopeaa vuonna 2017 ja SM-pronssia vuosina 2018 ja 2020. Lisäksi Vaasa Warriors pelasi korkeimmillaan toiseksi korkeimmalla sarjatasolla I-divisioonassa.
Vesiurheilu.
Purjehdus.
Purjehdusurheilu on yksi vanhimpia urheiluperinteitä, jonka juuret juontavat Suomessa 1800-luvun puoliväliin. Vuonna 1878 perustettu Wasa Segelförening on Suomen viidenneksi vanhin pursiseura.
Talviurheilu.
Hiihto.
Vaasalaiset hiihtoseurat ovat erikoistuneet pääasiasssa nuoriso- ja harrastetoimintaan. Vaasan merkittävin hiihtoseura on I-luokkaan luokiteltava Vaasan Hiihtäjät. Harrasteseurojen joukkoon luetaan II-luokkaan kuuluva Sundom IF.